CELEX: 32018D0111(01)
Language: hu
Date: 2018-01-10 00:00:00
Title: A Bizottság végrehajtási határozata (2018. január 10.) az 1308/2013/EU európai parlamenti és tanácsi rendelet 94. cikke (1) bekezdésének d) pontjában említett egységes dokumentumnak és egy borágazati elnevezéshez tartozó termékleírás közzétételére való hivatkozásnak az Európai Unió Hivatalos Lapjában történő közzétételéről (Cairanne [OEM])

11.1.2018   
            
            
               HU
            
            
               Az Európai Unió Hivatalos Lapja
            
            
               C 8/5
            
         A BIZOTTSÁG VÉGREHAJTÁSI HATÁROZATA
   (2018. január 10.)
   az 1308/2013/EU európai parlamenti és tanácsi rendelet 94. cikke (1) bekezdésének d) pontjában említett egységes dokumentumnak és egy borágazati elnevezéshez tartozó termékleírás közzétételére való hivatkozásnak az Európai Unió Hivatalos Lapjában történő közzétételéről
   (Cairanne [OEM])
   (2018/C 8/03)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a mezőgazdasági termékpiacok közös szervezésének létrehozásáról és a 922/72/EGK, a 234/79/EGK, az 1037/2001/EK és az 1234/2007/EK tanácsi rendelet hatályon kívül helyezéséről szóló, 2013. december 17-i 1308/2013/EU európai parlamenti és tanácsi rendeletre (1) és különösen annak 97. cikke (3) bekezdésére,
   mivel:
   
               (1)
            
            
               Franciaország az 1308/2013/EU rendelet II. része II. címe I. fejezetének 2. szakaszával összhangban kérelmet nyújtott be a „Cairanne” elnevezés oltalom alá helyezése iránt.
            
         
               (2)
            
            
               Az 1308/2013/EU rendelet 97. cikke (2) bekezdésének megfelelően a Bizottság megvizsgálta a kérelmet, és megállapította, hogy teljesülnek a szóban forgó rendelet 93–96. cikkében, 97. cikke (1) bekezdésében, valamint 100., 101. és 102. cikkében meghatározott feltételek.
            
         
               (3)
            
            
               Az 1308/2013/EU rendelet 98. cikke szerinti felszólalási nyilatkozat benyújtásának lehetővé tétele érdekében az Európai Unió Hivatalos Lapjában közzé kell tenni az említett rendelet 94. cikke (1) bekezdésének d) pontja szerinti egységes dokumentumot és a kapcsolódó termékleírásnak a „Cairanne” elnevezés oltalom alá helyezése iránti kérelem vizsgálatára irányuló nemzeti eljárás keretében történő közzétételére való hivatkozást,
            
         A KÖVETKEZŐKÉPPEN HATÁROZOTT:
   Egyetlen cikk
   A „Cairanne” (OEM) elnevezéshez tartozó, az 1308/2013/EU rendelet 94. cikke (1) bekezdésének d) pontja szerint elkészített egységes dokumentumot és a kapcsolódó termékleírás közzétételére való hivatkozást e határozat melléklete tartalmazza.
   Az 1308/2013/EU rendelet 98. cikkének megfelelően e határozat kihirdetése jogot keletkeztet arra, hogy az e cikk első bekezdésében szereplő elnevezés oltalom alá helyezése ellen a határozatnak az Európai Unió Hivatalos Lapjában való kihirdetése időpontjától számított két hónapon belül kifogást emeljenek.
   
      Kelt Brüsszelben, 2018. január 10-én.
      
         
            a Bizottság részéről
         
         Phil HOGAN
         
            a Bizottság tagja
         
      
   
   
      (1)  HL L 347., 2013.12.20., 671. o.
   
   
      MELLÉKLET
      EGYSÉGES DOKUMENTUM
      
         „CAIRANNE”
      
      
         PDO-FR-02175
      
      A kérelem benyújtásának időpontja: 2016.7.13.
      1.   Bejegyzendő elnevezés(ek)
      
      „Cairanne”
      2.   A földrajzi árujelző típusa
      
      OEM – oltalom alatt álló eredetmegjelölés
      3.   A szőlőből készült termékek kategóriái
      
      
               
                  1.
               
               
                  Bor
               
            4.   A bor(ok) leírása
      
      
         Vörösborok
      
      A főként „Syrah” és „Mourvèdre” szőlőfajtákkal házasított „Grenache noir” szőlőfajtából előállított vörösborok tüzesek és erőteljes színintenzitással rendelkeznek. A piros gyümölcsök íze, valamint virágillat jellemzi. Ízleléskor meghatározó a tanninok lágysága és finomsága, amely elegáns és összetett lecsengést biztosít.
      A borok természetes, térfogatszázalékban megadott alkoholtartalma legalább 12,5 %.
      Csomagoláskor:
      
                  —
               
               
                  almasavtartalma legfeljebb 0,4 g/l,
               
            
                  —
               
               
                  erjeszthetőcukor-tartalom ≤ 3 g/l, ha a térfogatszázalékban kifejezett természetes alkoholtartalom ≤ 14 %,
               
            
                  —
               
               
                  erjeszthetőcukor-tartalom ≤ 4 g/l, ha a térfogatszázalékban kifejezett természetes alkoholtartalom > 14 %,
               
            
                  —
               
               
                  színintenzitás (optikai sűrűség: 420 nm + 520 nm + 620 nm) ≥ 5,
               
            
                  —
               
               
                  az összes polifenoltartalomra vonatkozó index (optikai sűrűség: 280 nm) ≥ 45.
               
            Az egyéb kritériumok megfelelnek az uniós szabályozásnak.
      
         Általános analitikai jellemzők
      
      
                  Maximális teljes alkoholtartalom (térfogatszázalék)
               
               
                  14
               
            
                  Maximális illósavtartalom (milliekvivalens/liter)
               
               
                  16,33 
               
            
                  Maximális teljes kén-dioxid-tartalom (mg/l):
               
               
                  100
               
            
         Fehérborok
      
      A fehérborok főként „Clairette”, „Grenache blanc” és Roussanne” szőlőfajtákból készülnek. Virágos illatuk és gyümölcsös–ásványos ízük van.
      A borok természetes, térfogatszázalékban megadott alkoholtartalma legalább 12 %.
      Az egyéb kritériumok megfelelnek az uniós szabályozásnak.
      
         Általános analitikai jellemzők
      
      
                  Maximális teljes alkoholtartalom (térfogatszázalék)
               
               
                  13,5 
               
            
                  Maximális illósavtartalom (milliekvivalens/liter)
               
               
                  16,33 
               
            
                  Maximális teljes kén-dioxid-tartalom (mg/l):
               
               
                  150
               
            5.   Borkészítési eljárások
      
      a)   
            Alapvető borászati eljárások
         
      
      
         A szőlőültetvény művelése
      
      Művelési gyakorlat
      —   Ültetési sűrűség
      A sorok közötti távolság legfeljebb 2,40 méter lehet.
      Az egyes tőkék legfeljebb 2,50 négyzetméternyi területet foglalnak el. Ez a terület a sorok közötti távolság és a tőkék egyazon soron belüli térközei szorzataként kapható meg.
      Az ugyanazon sorban elhelyezkedő tőkék közötti távolságnak 0,80 méter és 1,25 méter között kell lennie.
      —   A metszésre vonatkozó szabályok
      A tőkéket rövidmetszéssel művelik (bakműveléssel vagy Royat-kordonműveléssel), legfeljebb 6 csapot hagyva a tőkén. Az egyes csapokon legfeljebb 2 rügy lehet.
      
                  —
               
               
                  Tilos a talajtakaró fóliák használata.
               
            
                  —
               
               
                  Tilos a szőlőtőke kémiai zöldválogatása, valamint a parcellákban a vegyszeres gyomirtás.
               
            
                  —
               
               
                  Tilos a csírázás előtti növényvédőszerek használata a sorok között és a forgók mentén.
               
            
                  —
               
               
                  Tilos az ipari iszap és a friss ürülék terítése.
               
            
                  —
               
               
                  Tilos az OEM termelésére szánt parcellák domborzati szerkezetének és természetes talajszekvenciájának jelentős módosítása.
               
            
                  —
               
               
                  Az öntözés engedélyezhető.
               
            
         Borászati eljárások
      
      Különleges borászati eljárás
      
                  —
               
               
                  A szőlőt kézzel szüretelik. A sérült és nem megfelelően érett szőlőszemek eltávolítása érdekében a szőlőtermesztők kötelezővé teszik a leszüretelt termésválogatását. A szőlőszemek minimális cukortartalma 207 g/l a vörös fajták esetében (a „Grenache noir” szőlőfajta kivételével, amelynél a minimális cukortartalom 216 g/l) és 196 g/l a fehér fajták esetében.
               
            
                  —
               
               
                  A vörösborok természetes, térfogatszázalékban megadott alkoholtartalma legalább 12,5 %.
               
            
                  —
               
               
                  A fehérborok természetes, térfogatszázalékban megadott alkoholtartalma legalább 12 %.
               
            
                  —
               
               
                  Tilos a folyamatos prések használata.
               
            
                  —
               
               
                  A leszüretelt termés bármely olyan hőkezelése tilos, amely során a hőmérséklet 40 °C fölé emelkedik.
               
            
                  —
               
               
                  Fadarabok alkalmazása tilos.
               
            b)   
            Maximális hozamok
         
      
      
         Vörösborok
      
      40 hektoliter hektáronként.
      
         Fehérborok
      
      42 hektoliter hektáronként.
      6.   Körülhatárolt terület
      
      A szőlő betakarítása, a bor erjesztése, készítése és érlelése a Vaucluse megyében található Cairanne település területén történik. A körülhatárolt terület kiterjedése 2 042 ha.
      7.   Fontosabb borszőlőfajták
      
      
                   
               
               
                  Grenache N
               
            
                   
               
               
                  Grenache blanc B
               
            
                   
               
               
                  Clairette B
               
            
                   
               
               
                  Mourvèdre N
               
            
                   
               
               
                  Syrah N
               
            
                   
               
               
                  Roussanne B
               
            8.   A kapcsolat(ok) leírása
      
      Az Aygues (nyugaton) és az Ouvèze (keleten) folyók völgyei között elhelyezkedő dombvidéki hegység által határolt földrajzi terület csupán a délkelet-franciaországi Vaucluse megye Cairanne települését foglalja magában.
      A termelési terület optimális adottságokkal rendelkezik: legmagasabb pontja 335 méteren található, majd folyamatosan lejt és kiterjedt síksággá válik. A domborzat a szőlőtőke számára részleges védelmet nyújt az észak/északnyugati uralkodó széllel, a Misztrállal szemben, amely az év közel 165 napján fúj. Az éghajlat mediterrán jellegű, az éves átlaghőmérséklet 14 °C és 14,5 °C között változik, az éves átlagos csapadékmennyiség 720 milliméter. Csapadék elsősorban a tavaszi és az őszi időszakban hullik. Ezek az éghajlati viszonyok elsősorban a beültetett szőlőfajtáknak kedveznek.
      A talajtani jellemzőktől függően, beleértve a topográfiát is, válogatás történt. Ez lehetővé tette, hogy csak a szőlő érettsége és a Cairanne-ra utaló jegyek szempontjából legelőnyösebb szektorok, parcellák vagy parcellarészeket használják. Az említett körülmények elengedhetetlenné teszik a szőlőnövény és termelési potenciáljának optimális kezelését. A „Cairanne” oltalom alatt álló eredetmegjelöléssel ellátott borokra tehát a „Côtes du Rhône Villages” eredetmegjelöléssel ellátott boroknál alacsonyabb hektáronkénti hozam és magasabb minimális természetes alkoholtartalom jellemző. A Grenache szőlőfajta jelenléte meghatározó (legalább 50 %, a „Côtes du Rhône Villages” eredetmegjelöléssel ellátott borok esetében meghatározott legalább 40 %-kal szemben). A kézi szüretelés és a válogatás is olyan, a „Cairanne” oltalom alatt álló eredetmegjelöléssel ellátott borokra jellemző megkülönböztető eljárások, amelyek elősegítik a szőlő érzékszervi potenciáljának megőrzését. Ily módon előtérbe került az olyan borok előállítása, amelyek rendelkeznek a szükséges minimális analitikai jellemzőkkel és a tüzesség és lágyság alább ismertetett érzékszervi jellemzőivel.
      Cairanne település része az 1937. november 19-i határozattal elismert „Côtes du Rhône” ellenőrzött eredetmegjelölés földrajzi területének.
      A Cairanne településen előállított borok egyediségét 1953-ban ismerték el a „Côtes du Rhône” földrajzi eredetmegjelölés kiegészítő földrajzi neveként, 1999-ben pedig a „Côtes du Rhône Villages” OEM kiegészítő földrajzi neveként. A Cairanne borok csendes és száraz vörös- és fehérborok.
      A főként „Syrah” és „Mourvèdre” szőlőfajtákkal házasított”Grenache noir” szőlőfajtából (a napsütés órák számához és a szárazsághoz jól alkalmazkodó szőlőfajták) előállított vörösborok tüzesek és erőteljes színintenzitással rendelkeznek. A piros gyümölcsök íze, valamint virágillat jellemzi. Ízleléskor meghatározó a tanninok lágysága és finomsága, amely elegáns és összetett lecsengést biztosít.
      A fehérborok főként „Clairette”, „Grenache blanc” és Roussanne” szőlőfajtákból készülnek. Virágos illatuk, valamint gyümölcsös és – a többnyire meszes talajok révén hangsúlyos – ásványos ízük van.
      2013-ban a Cairanne szőlőültetvénye több mint 1 000 hektárt tett ki. A borok 80 %-a üvegben kerül forgalmazásra.
      A mediterrán éghajlat, amelyet a napsütéses órák magas száma jellemez, valamint a parcellák elsősorban déli fekvése együttesen optimális feltételeket teremtenek a szőlőszemek éréséhez és cukortartalmának koncentrációjához, valamint fokozza a borok aromagazdagságát és teltségét.
      Ezenfelül a Misztrál hatására erőteljes száraz éghajlat elősegíti az egészséges termést, valamint a polifenoloknak a szőlőszemekben való felhalmozódását. Ebben a helyzetben a termés válogatására vonatkozó előírás, amelynek értelmében csak a legjobb minőségű szemeket lehet felhasználni, hozzájárul a must cukortartalmának növekedéséhez, valamint a szőlőszemekben rejlő aromák érvényesüléséhez.
      A közös történelem, a szakértelem, valamint az Aygues és a Ouvèze folyók találkozásánál lévő egyedi környezethez kapcsolódó közös szándék együttesen járult hozzá a bor identitásának meghatározásához. Az alkotóelemek közötti kapcsolat egy eposzt idéz: egy borászattal foglalkozó falunak és lakosainak a történetét a századok során. Olyannyira, hogy Cairanne szőlőtermesztői maguk is megállapítják: „Cairanne a falu, Cairanne a bor, és e kettő a kezdetektől összekapcsolódik az emberek gondolkodásában.”
      9.   További alapvető feltételek
      
      
         
            A földrajzi terület közvetlen szomszédságában lévő terület
         
      
      
         Jogi keret
      
      nemzeti jogszabályok.
      
         A további feltétel típusa
      
      a körülhatárolt földrajzi területen való előállítás tekintetében biztosított eltérés.
      
         A feltétel leírása
      
      A borok erjesztése, készítése és érlelése tekintetében biztosított eltérés kapcsán meghatározott, közvetlen közelben lévő terület a következő települések területét foglalja magában:
      
                  —
               
               
                  Drôme megye: Mirabel-aux-Baronnies, Rochegude, Tulette.
               
            
                  —
               
               
                  Vaucluse megye: Buisson, Camaret-sur-Aigues, Châteauneuf-du-Pape, Courthézon, Jonquières, Gigondas, Lagarde-Paréol, Mornas, Orange, Rasteau, Roaix, Sablet, Sainte-Cécile-les-Vignes, Saint-Roman-de-Malegarde, Séguret, Sérignan-du-Comtat, Travaillan, Uchaux, Vacqueyras, Vaison-la-Romaine, Villedieu, Violès, Visan.
               
            
         
            Nagyobb földrajzi egység
         
      
      
         Jogi keret
      
      nemzeti jogszabályok.
      
         A további feltétel típusa
      
      a címkézésre vonatkozó kiegészítő rendelkezések.
      
         A feltétel leírása
      
      Az ellenőrzött eredetmegjelöléssel ellátott borok címkéjén feltüntethető a „Cru des Côtes du Rhône” nagyobb földrajzi egysége is.
      
         
            Kisebb földrajzi egységek
         
      
      
         Jogi keret
      
      nemzeti jogszabályok.
      
         A további feltétel típusa
      
      a címkézésre vonatkozó kiegészítő rendelkezések.
      
         A feltétel leírása
      
      Az ellenőrzött eredetmegjelölésű borok címkéjén pontosítható a kisebb földrajzi egység, feltéve, hogy:
      
                  —
               
               
                  ún. kataszteri területről van szó,
               
            
                  —
               
               
                  a terület neve szerepel a betakarítási nyilatkozatban.
               
            
         A termékleírás közzétételére történő hivatkozás
      
      https://info.agriculture.gouv.fr/gedei/site/bo-agri/document_administratif-25a5999e-1720-472a-bb4b-65e29f4f2adc